欧阳修
送子野
四时惨舒不可调，冬夏寒暑易郁陶。
春阳著物大软媚，独有秋节最劲豪。
金方坚刚屏炎瘴，兑气高爽清风飚。
烟霞破散灏气豁，山河震发地脉摇。
天开宝监露寒月，海拍积雪卷怒潮。
光辉通透夺星耀，蟠潜惊奋斗蜃蚊。
高楼精爽毛发竦，壮怀直恐冲斗杓。
欲飞轻衣上拂汉，拟乘王气戏鹭涛。
念时文法密於织，羁縻束缚不自聊。
岂无策议献人主，扼持舌在口已胶。
当秋且幸际轩豁，谁能儿女听螗蜩。
君方壮岁襟宇快，名声乐与家声高。
轻舟从游山川底，诗酒合兴皆翘翘。
堪嗟宋玉自悲搅，可并张翰同逍遥。
功名富贵有时到，忍把壮节良辰消。